སློབ་དཔོན་ཞུའུ་ལགས་ཀྱི་གསུང་བབས་ཀྱིས་མཁས་པ་དང་ཚན་རིག་པ་ཚོས་སྲིད་གཞུང་གི་སྲིད་ཇུས་ཐོག་ལ་དོན་དམ་པར་ཤུགས་རྐྱེན་ཅི་ཙམ་ཐེབས་ཐུབ་ཀྱི་ཡོད་མེད་ཐད་དྲི་བ་འདོན་དུ་བཅུག་ཡོད།སློབ་དཔོན་ཞུའུ་ལགས་ཀྱིས་སྲིད་ཇུས་གསར་པ་གང་ཞིག་ཡིན་རུང་ལག་བསྟར་མ་བྱས་སྔོན་དུ་ས་གནས་མང་ཚོགས་ལ་གྲོས་བསྡུར་བྱེད་པའི་རིན་ཐང་ལ་གདེང་འཇོག་བྱེད་ནའང་།ད་སྔ་གླེང་བཞིན་པའི་ས་ཁུལ་འདི་དག་གི་བོད་ཀྱི་འབྲོག་པ་མང་ཚོགས་ཀྱི་ཁྲོད་དུ་རྣམ་པ་རྒྱ་ཆེ་ཞིང་འོས་འགན་རང་བཞིན་གྱི་འགྱུར་ལྡོག་མང་བོ་བྱུང་དང་འབྱུང་བཞིན་ཡོད་ཅིང་།དེ་དག་འབྱུང་བའི་སྐབས་སུ་སློབ་དཔོན་ཞུའུ་ལགས་ཀྱིས་ཤུགས་བསྟན་གྱིས་བསྟན་པའི་ཐབས་མཆོག་ཁག་ལས་མང་བོ་ཞིག་དོན་དངོས་སུ་བརྩི་འཇོག་བྱེད་མདོག་ཁ་པོ་མ་རེད།གང་ལྟར་སློབ་དཔོན་ཞུའུ་ལགས་ལ་ཡང་ཆབ་སྲིད་ཀྱི་དོན་དངོས་ཐད་ཆ་རྒྱུས་གསལ་བོ་ཡོད་པ་རེད།དེ་ལྟར་ཚོགས་འདུར་ཞུགས་པའི་ཚོགས་མི་ཡོངས་ཀྱིས་བོད་མིའི་འཚོ་བ་སྐྱེལ་སྟངས་ལ་འཕྲད་བཞིན་པའི་དཀའ་ཉེན་འདི་དག་ལབ་གླེང་བྱེད་བཞིན་པའི་སྐབས་སུ་ཡུ་རྒྱེན་ཧུན་ལགས་ཀྱིས་དེ་སྔ་ཚོགས་ཐོག་ནས་གསུངས་པའི་གདོད་མའི་ཨ་རི་པའི་ཁྲོད་ཀྱི་ཆིངས་ཡིག་ལྡན་པའི་ཚོ་བའིསྐོར་གྱི་གསུང་མོལ་དེ་ཧ་ཅང་གལ་གནད་ཅན་ཞིག་ཏུ་གྱུར།དུས་རབས་༡༩ནང་དུ་བཙན་དབང་གི་འོག་ནས་ཨ་རིའི་སྲིད་གཞུང་དང་ལྷན་དུ་དྲང་བདེན་མ་ཡིན་པའི་ཆིངས་ཡིག་འཇོག་པ་བརྒྱུད་ནས་རང་ཉིད་ཀྱི་ཕ་མེས་ཡང་མེས་ནས་བརྒྱུད་པའི་ས་ཆའི་ཆ་ཤས་ཆེན་པོ་རེ་བློས་གཏོང་བྱེད་དགོས་ཐུག་པའི་གདོད་མའི་མི་རིགས་ཀྱི་ཚོ་བ་དེ་དག་དུས་རབས་༢༡དུ་སླེབས་དུས།ཨ་རིའི་སྲིད་གཞུང་དང་ལྷན་དུ་གྲོས་མོལ་བྱེད་པ་དང་དམིགས་བསལ་ཁེ་ཕན་གསར་པ་ལེན་པ་སོགས་ཀྱི་སྐབས་སུ་སྐབས་དེར་ཆིངས་ཡིག་ལ་མིང་རྟགས་གཏན་ནས་མ་བཀོད་པའི་ཚོ་ཁག་གཞན་པ་ཁག་དང་བསྡུར་ཚེ་ཁེ་ཕན་ཆེན་པོ་ཡོད་པ་རེད།སྐབས་དེར་རང་ཉིད་ཀྱི་སྲོལ་རྒྱུན་གྱི་འཚོ་བ་སྐྱེལ་སྟངས་མཇུག་རྫོགས་པར་བྱེད་པའི་ཆིངས་ཡིག་དེ་དག་དུས་ད་ལྟ་ཆབ་སྲིད་ཀྱི་ལག་ཆ་རིན་ཐང་ལྡན་པ་ཞིག་ཏུ་གྱུར་ཡོད་ཅིང་།ཆིངས་ཡིག་དེ་དག་གི་དབང་གིས་ད་ཆ་རང་ཉིད་ལ་ཨ་རིའི་ཁྲིམས་ལུགས་སྒྲིག་གཞིའི་ཁྲོད་དུ་གོ་ས་ངེས་ཅན་ཞིག་ཡོད་བསྡད་པ་རེད།བོད་པའི་ཚོ་ཁག་རྣམས་ལ་མཚོན་ན་ཀྲུང་གོའི་ཆབ་སྲིད་ཀྱི་སྒྲོམ་གཞིའི་འོག་ནས་ལས་ཀ་བྱེད་པ་ལས་མཐའ་གཅིག་ཏུ་འགོག་རྒོལ་བྱེད་པ་སྤོང་དགོས་པ་ནི་ཧ་ཅང་གལ་ཆེ་ཞིང་།གནད་དོན་འདི་ལ་སློབ་དཔོན་ཞུའུ་ལགས་ཀྱིས་ཀྱང་ཚམ་ཚོམ་ཅི་ཡང་མེད་པའི་སྒོ་ནས་མོས་མཐུན་གནང་།